b'\n_START_ARTICLE_\nBayreuthin musiikkijuhlat\n_START_PARAGRAPH_\nBayreuthin musiikkijuhlat (saks. Bayreuther Festspiele) on Richard Wagnerin oopperamusiikille omistettu jokavuotinen tapahtuma Saksan Pohjois-Baijerissa. Juhla on er\xc3\xa4s maailman vanhimmista musiikkitapahtumista. Juhla j\xc3\xa4rjestet\xc3\xa4\xc3\xa4n hein\xc3\xa4kuun lopusta elokuun loppuun varta varten rakennetussa Bayreuthin Juhlan\xc3\xa4ytt\xc3\xa4m\xc3\xb6talossa (Festspielhaus). Vuosittain juhlilla k\xc3\xa4y noin 60\xc2\xa0000 vierasta.\n_START_SECTION_\nAlkuhistoria\n_START_PARAGRAPH_\nBaijerin kuningas Ludvig II tuki Richard Wagnerin haaveita taloudellisesta itsen\xc3\xa4isyydest\xc3\xa4 ja omasta musiikkijuhlasta. Juhlapaikkaa harkittiin M\xc3\xbcncheniin ja N\xc3\xbcrnbergiin, mutta lopulta p\xc3\xa4\xc3\xa4dyttiin syrj\xc3\xa4iseen Pohjois-Baijerin kaupunkiin Bayreuthiin paristakin syyst\xc3\xa4: kaupungissa oli Maakreivitt\xc3\xa4ren oopperatalo (Markgr\xc3\xa4fliches Opernhaus) vuodelta 1748 ja Bayreuthissa Wagner omisti viel\xc3\xa4 musiikkinsa esitysoikeudet. Maakreivitt\xc3\xa4ren oopperatalo osoittautui kuitenkin liian pieneksi Wagnerin oopperoille. Musiikkijuhlat suunniteltiin j\xc3\xa4rjestett\xc3\xa4v\xc3\xa4ksi vuonna 1873, mutta rahoitusta ei saatu ja avajaisia jouduttiin siirt\xc3\xa4m\xc3\xa4\xc3\xa4n. Saksan kansleri Otto von Bismarck kielt\xc3\xa4ytyi kahdesti avustamasta musiikkijuhlia. Lopulta Wagnerin tukija Baijerin kuningas Ludvig II lainasi 100\xc2\xa0000 taaleria oopperatalon rakentamiseen._NEWLINE_Ensimm\xc3\xa4iset musiikkijuhlat alkoivat 13. elokuuta 1876 Nibelungin sormus -tetralogialla kapellimestarinaan Hans Richter, ja ohjauksesta vastasi Richard Wagner. Tetralogia toistettiin viel\xc3\xa4 kahdesti. Avajaisiin osallistuivat muun muassa Saksan keisari Vilhelm II, Brasilian kuningas Dom Pedro II, Baijerin kuningas Ludvig II sek\xc3\xa4 suuri joukko muita aatelisia. S\xc3\xa4velt\xc3\xa4jist\xc3\xa4 nimekk\xc3\xa4impi\xc3\xa4 juhlavieraita olivat Anton Bruckner, Edvard Grieg, Pjotr T\xc5\xa1aikovski, Camille Saint-Sa\xc3\xabns ja Franz Liszt. _NEWLINE_Seuraavilla juhlilla vuonna 1882 esitettiin ainoana teoksena oopperajuhlataloon s\xc3\xa4velletty Parsifal. Kapellimestareina vuorottelivat Hermann Levi ja Franz Fischer, ja ohjaajana oli j\xc3\xa4lleen s\xc3\xa4velt\xc3\xa4j\xc3\xa4 itse. Parsifal toistettiin yhteens\xc3\xa4 16 kertaa.\n_START_SECTION_\nBayreuthin Juhlan\xc3\xa4ytt\xc3\xa4m\xc3\xb6talo\n_START_PARAGRAPH_\nBayreuthin Juhlan\xc3\xa4ytt\xc3\xa4m\xc3\xb6talon suunnitteli leipzigilainen arkkitehti Otto Br\xc3\xbcckwald (1841\xe2\x80\x931917), ja se rakennettiin Richard Wagnerin ohjeiden mukaan. Peruskivi muurattiin 22. toukokuuta 1872._NEWLINE_Teatterisalin esikuvana oli klassinen amfiteatteri. Juhlatalo rakennettiin kokonaan paikallisesta puusta, ja katsomon alaosa on ontto. N\xc3\xa4in teatterisaliin saatiin eritt\xc3\xa4in hyv\xc3\xa4 akustiikka, ja se sopi loistavasti Wagnerin suosimille matalille \xc3\xa4\xc3\xa4nille. Wagner keksi my\xc3\xb6s kattaa orkesterisyvennyksen, niin ett\xc3\xa4 katsomo saadaan h\xc3\xa4m\xc3\xa4r\xc3\xa4ksi. Orkesterisyvennyksen kattaminen vaikuttaa my\xc3\xb6s \xc3\xa4\xc3\xa4nen suuntaukseen: kapellimestari johtaa niin, ett\xc3\xa4 laulajien ja orkesterin \xc3\xa4\xc3\xa4net yhtyv\xc3\xa4t katsomossa. _NEWLINE_Juhlan\xc3\xa4ytt\xc3\xa4m\xc3\xb6talossa on nykyisin 1974 paikkaa, ja n\xc3\xa4ytt\xc3\xa4m\xc3\xb6n leveys on 32 metri\xc3\xa4 sek\xc3\xa4 syvyys 23 metri\xc3\xa4. Orkesterisyvennyksen leveys on 15 metri\xc3\xa4 ja syvyys 11 metri\xc3\xa4, ja syvennykseen mahtuu 130 soittajaa. Soittajat on sijoitettu aleneviin riveihin soitinten mukaan. Matalimmat soittimet ovat n\xc3\xa4ytt\xc3\xa4m\xc3\xb6n alla. Kuorossa on 120\xe2\x80\x93130 laulajaa, ja solistien m\xc3\xa4\xc3\xa4r\xc3\xa4 riippuu esitett\xc3\xa4vist\xc3\xa4 teoksista; heit\xc3\xa4 on 55\xe2\x80\x9365 kausittain.\n_START_SECTION_\nBayreuthin kaanon\n_START_PARAGRAPH_\nCosima Wagner m\xc3\xa4\xc3\xa4ritteli, mit\xc3\xa4 Wagnerin teoksia oopperajuhlilla esitet\xc3\xa4\xc3\xa4n: Lohengrin, Lent\xc3\xa4v\xc3\xa4 hollantilainen, Tristan ja Isolde, Nibelungin sormus -tetralogia, N\xc3\xbcrnbergin mestarilaulajat, Parsifal ja Tannh\xc3\xa4user. Wagnerin varhaisteoksia ei ole esitetty Bayreuthin juhlan\xc3\xa4ytt\xc3\xa4m\xc3\xb6talossa koskaan, mutta Ludwig van Beethovenin 9. sinfonia on soitettu talossa muutaman kerran.\n_START_SECTION_\nNykyinen omistuspohja\n_START_PARAGRAPH_\nBayreuthin Juhlan\xc3\xa4ytt\xc3\xa4m\xc3\xb6talon omistaja on vuodesta 1973 l\xc3\xa4htien ollut Richard-Wagner-Stiftung Bayreuth (Richard Wagnerin s\xc3\xa4\xc3\xa4ti\xc3\xb6). S\xc3\xa4\xc3\xa4ti\xc3\xb6t\xc3\xa4 hallitsevat Saksan liittotasavalta, Baijerin osavaltio, Bayreuthin kaupunki, Gesellschaft der Freunde von Bayreuth e.V. (Bayreuthin yst\xc3\xa4vien yhdistys), Die Bayerische Landesstiftung, Die Oberfrankenstiftung ja Wagnerin suvun j\xc3\xa4senet. S\xc3\xa4\xc3\xa4ti\xc3\xb6t\xc3\xa4 johtaa Karl Gerhard Schmidt. Musiikkijuhlien virallinen nimi on vuodesta 1986 ollut Bayreuther Festspiele GmbH.\n_START_SECTION_\nMusiikkijuhlien historiaa\n_START_PARAGRAPH_\nCosima Wagner teki kauaskantoisen p\xc3\xa4\xc3\xa4t\xc3\xb6ksen, kun h\xc3\xa4n aloitti Bayreuthin musiikkijuhlat uudestaan vuonna 1886. Samalla luotiin musiikkijuhlien ohjelmisto: Cosima m\xc3\xa4\xc3\xa4ritteli, mit\xc3\xa4 teoksia tulee esitt\xc3\xa4\xc3\xa4. H\xc3\xa4nen n\xc3\xa4kemyksens\xc3\xa4 mukaisesti Wagnerin teoksia esitettiin sotavuosiin asti. Vasta Kolmannen valtakunnan aikana tehtiin muutoksia, jotka itse Adolf Hitler hyv\xc3\xa4ksyi. _NEWLINE_Bayreuthin musiikkijuhlat olivat keskeytyksiss\xc3\xa4 vuosina 1945\xe2\x80\x931951. Vuonna 1951 veljekset Wolfgang ja Wieland Wagner aloittivat Uuden Bayreuthin musiikkijuhlat. Wieland keskittyi ohjaamiseen, ja aluksi h\xc3\xa4n loi visuaalisesti hyvin pelkistettyj\xc3\xa4 ohjauksia. Wielandin ohjauksia kiiteltiin, sill\xc3\xa4 h\xc3\xa4n riisui teoksista saksalaisuuden rasitteet. Wolfgang keskittyi hallintoon ja rahoituksen hankkimiseen. H\xc3\xa4n ohjasi my\xc3\xb6s muutamia teoksia. Bayreuthin kaanonista ei poikettu._NEWLINE_Wieland Wagnerin kuoltua vuonna 1966 Wolfgang Wagnerista tehtiin juhlien elinik\xc3\xa4inen johtaja. H\xc3\xa4n ohjasi nyt enemm\xc3\xa4n, mutta h\xc3\xa4nen ohjauksiaan kritisoitiin tavanomaisiksi. Wolfgang ideoi Bayreuthin ty\xc3\xb6pajan eli Werkstatt Bayreuthin. Nyt juhlille hankittiin uusia ohjaajia ja uskallettiin toteuttaa hyvinkin radikaaleja ohjauksia. Sensaatiomaisin ohjaus lienee ollut Patrice Ch\xc3\xa9reaun satavuotisjuhlan Sormus-sarja vuodelta 1976. Ty\xc3\xb6pajassa ovat luoneet ohjauksiaan mm. Jean-Pierre Ponnelle, Peter Hall, G\xc3\xb6tz Friedrich ja Harry Kupfer._NEWLINE_Vuoteen 2007 asti \xe2\x80\x93 Wolfgang Wagnerin terveydentilan pikkuhiljaa heiketess\xc3\xa4 \xe2\x80\x93 musiikkijuhlien todellisena johtajana toimi Wolfgangin vaimo Gudrun Wagner.\n_START_SECTION_\nMusiikkijuhlien tulevaisuus\n_START_PARAGRAPH_\nKev\xc3\xa4\xc3\xa4ll\xc3\xa4 2008 ratkaistiin, kuka tai ketk\xc3\xa4 johtavat Bayreuthin musiikkijuhlia. Paikasta kilvoitteli kolme Wagner-dynastian j\xc3\xa4sent\xc3\xa4: Katharina Wagner (s. 1978), Wolfgangin tyt\xc3\xa4r toisesta avioliitosta; Eva Wagner-Pasquier  (s. 1945)), Wolfgangin tyt\xc3\xa4r ensimm\xc3\xa4isest\xc3\xa4 avioliitosta; sek\xc3\xa4 Nike Wagner (s. 1945), Wielandin tyt\xc3\xa4r. Wolfgang Wagner luopui johtajuudesta elokuussa 2008, ja h\xc3\xa4n oli ehdottanut "tandemjohtajuutta", jossa johtajuuden jakaisivat Katharina Wagner ja Eva Wagner-Pasquier._NEWLINE_Richard Wagnerin s\xc3\xa4\xc3\xa4ti\xc3\xb6 p\xc3\xa4\xc3\xa4tti kokouksessaan 1. syyskuuta 2008 \xc3\xa4\xc3\xa4nin 22\xe2\x80\x930 valita johtajiksi Katharina Wagnerin ja Eva Wagner-Pasquier\'n. Ehdokkaina olivat my\xc3\xb6s Wieland Wagnerin tyt\xc3\xa4r Nike Wagner kumppaninaan G\xc3\xa9rard Mortier sek\xc3\xa4 yll\xc3\xa4tysnimen\xc3\xa4 Wielandin 44-vuotias avioton poika Richard Bauer. S\xc3\xa4\xc3\xa4ti\xc3\xb6 ei vakuuttunut muiden ehdokkaiden j\xc3\xa4rjestelysuunnitelmista. Uusien johtajien toimikausi on v\xc3\xa4hint\xc3\xa4\xc3\xa4n viisi ja enint\xc3\xa4\xc3\xa4n seitsem\xc3\xa4n vuotta._NEWLINE_Lipunmyynti\xc3\xa4 uudistetaan. Vuonna 2012 lippuja myyd\xc3\xa4\xc3\xa4n internetiss\xc3\xa4. Lipunmyynti alkoi 15.9.2011. Samalla my\xc3\xb6s e-lippu tulee mahdolliseksi. Liittovaltion tuomioistuin on kielt\xc3\xa4nyt kaikki lippukiinti\xc3\xb6t valtion tukemilta teattereilta. Bayreuthin musiikkijuhlat ilmoittivat joulukuussa 2011 kaikille maailman 130 Wagner-yhdistyksille, ett\xc3\xa4 he eiv\xc3\xa4t saa lippuja. Helmikuussa 2012 tuomioistuin tutkii my\xc3\xb6s eri ryhmille annettuja vapaalippuja.\n_START_SECTION_\nJuhlien yleis\xc3\xb6pohjaa laajennetaan\n_START_PARAGRAPH_\nRichard Wagnerin s\xc3\xa4\xc3\xa4ti\xc3\xb6 haluaa avata oopperajuhlat suuremmalla yleis\xc3\xb6joukolle sek\xc3\xa4 tarjota parempaa palvelua lahjoittajille, tukijoille ja yritysasiakkaille. Vuonna 2008 avattiin oma v\xc3\xa4liaikapaikka "Gold Circle" sek\xc3\xa4 "Silver Circle" juhlien merkitt\xc3\xa4ville tukijoille, ja Katharina Wagner aloitti internet-l\xc3\xa4hetykset ja suorat l\xc3\xa4hetykset. Tilaisuus oli yleis\xc3\xb6lle maksuton Volksfestplatzilla, ja samanaikaisesti muualla maailmassa oopperaesityst\xc3\xa4 voitiin seurata internetin kautta. Vuonna 2008 tapahtuma oli internetin historian toistaiseksi suurin suora esitys. Tapahtuma kuului Siemensin juhlailta -projektiin, ja p\xc3\xa4\xc3\xa4sponsori maksoi p\xc3\xa4\xc3\xa4osan kokonaiskustannuksista (n. 231 500 euroa). Sopimus on jatkettiin vuoteen 2013 asti, mutta 2012 ilmoitettiin sopimuksen p\xc3\xa4\xc3\xa4ttyneen ja Siemensin luopuneen yhteisty\xc3\xb6sopimuksesta. Katsojam\xc3\xa4\xc3\xa4ri\xc3\xa4 lis\xc3\xa4t\xc3\xa4\xc3\xa4n kun elokuussa 2012 Parsifal esitet\xc3\xa4\xc3\xa4n 79 elokuvateatterissa eri puolella Saksaa.'